钦定古今图书集成/明伦汇编/官常典/第632卷 > 蔡豹
## 钦定古今图书集成/明伦汇编/官常典/第632卷 > 蔡豹

按《晋书》本传，“豹字士宣，陈留圉城人。高祖质，汉卫尉、
左中郎将邕之叔父也。祖睦，魏尚书。父宏，阴平太守。
豹有气干，历河南丞、长乐、清河太守。避乱南渡，元帝
以为振武将军、临淮太守，迁建威将军、徐州刺史。初，
祖逖为徐州，豹为司马，素易豹。至是逖为豫州，而豹
为徐州，俱受征讨之寄，逖甚愧之。是时，太山太守徐”
龛与彭城内史刘遐同讨反贼周抚于寒山，龛将《于
药》斩抚，及论功，而遐先之。龛怒，以太山叛，自号安北
将军、兖州刺史，攻破东莞太守侯史旄而据其坞。石
季龙伐之，龛惧，求降，元帝许焉。既而复叛归石勒，勒
遣其将王伏都、张景等数百骑助龛。诏征卤将军羊
鉴、武威将军侯礼、临淮太守刘遐、鲜卑段文鸯等与
豹共讨之。诸将畏懦，顿兵下邳，不敢前。豹欲进军，鉴
固不许。龛遣使请救于勒，勒辞以外难，而多求于龛。
又王伏都等淫其室，龛知勒不救，且患伏都等纵暴，
乃杀之，复求降。元帝恶其反复，不纳，敕豹、鉴以时进
讨。鉴及刘遐等并疑惮不相听从，互有表闻，故豹久
不得进。尚书令刁协奏曰：“臣等伏思淮北征军，已失
不速，今方盛暑，且涉山险，山人便弓弩，习土俗，一人
守厄，百夫不当。且运漕至难，一朝粮乏，非复智力所
能防御也。《书》云：‘宁致人，不致于人’。宜顿兵所在，深壁
固垒，至秋不了，乃进大军。”诏曰：“知难而退，诚合兵家
之言。然小贼虽狡猾，故成擒耳。未战而退，先自摧衄，
亦古之所忌。且邵存已据贼垒，威势既振，不可退一
步也。”于是遣治书御史郝嘏为行台催摄，令进讨。豹
欲迳进，鉴执不听。协又奏免鉴官，委豹为前锋，以鉴
兵配之，降号折冲将军，以责后效。豹进据卞城，欲以
逼龛。时石季龙屯钜平，将攻豹，豹夜遁，退守下邳。徐
龛袭取豹辎重于檀丘，将军留宠、陆党力战死之。豹
既败，将归谢罪，北中郎王舒止之曰：“胡寇方至，使君
且当摄职为百姓障捍，贼退谢罪不晚也。”豹从之。元
帝闻豹退，使收之。使者至，王舒夜以兵围豹。豹以为
他难，率麾下击之，闻有诏，乃止。舒执豹，送至建康斩
之，尸于市三日，时年五十二。豹在徐土，内抚将士，外
怀诸众，甚得远近情，闻其死，多悼惜之。无子，兄子裔，
字元子，散骑常侍、兖州刺史、高阳乡侯。殷浩北伐，使
裔率众出彭城，卒于军。